INTERPRETAREA ACTELOR NORMATIVE ÎN STATE MEMBRE ALE UNIUNII EUROPENE

ABSTRACT

Interpretarea normelor juridice este o etapă obligatorie în procesul de aplicare a legii şi constă în lămurirea înţelesului normei de drept în concordanţă cu intenţia legiuitorului. Într-adevăr, norma juridică are un caracter abstract, ea a fost concepută şi formulată pentru a acoperi o sferă largă de situaţii şi nu numai situaţia cu care, în particular, subiectul de drept sau organul de aplicare se confruntă. A aplica o normă juridică unei situaţii concrete, de speţă, presupune înţelegerea prealabilă a textului de lege şi a motivaţiilor care au dus la adoptarea sa.
        De aceea, interpretarea legii nu este necesară numai în cazul în care aceasta nu este îndeajuns de clară (deşi atunci interpretarea se impune cu maximă vigoare), dar şi in ipoteza în care norma este clar formulată, dar ea trebuie coborâtă de la înălţimea enunţului abstract la realitatea concretă supusă reglementării.

În dreptul intern al statelor membre ale Uniunii Europene, prevederile constituţionale şi legale au sarcina de a consacra normele de interpretare. Astfel, pot fi citate art. 84 şi art. 133 din Constituţia Belgiei, art. 48 din Constituţia Luxemburgului. Se pot cita şi un număr important de norme al căror obiect este de a orienta procesul de interpretare judiciară a legilor sau contractelor: art. 6-8 din Codul Civil al Austriei, art. 4 şi 5, 1156-1164, 1602, 2048 şi 2049 din Codul Civil francez şi belgian, art. 12 şi 14 din dispoziţiile preliminare ale Codului Civil italian, art. 4 din Codul Civil polonez, art. 46-51 din Legea privind actele normative din Bulgaria, din 1973, Legea din Marea Britanie privind interpretarea, din 1889, completată în 1978, art. 16 din Codul civil portughez, Legea belgiană din 31 mai 1961 privind folosirea limbilor în materie legislativă.
În România, conform art. 9 din noul Cod Civil, intrat în vigoare la                 1 octombrie 2011:

Interpretarea legii 

(1) Cel care a adoptat norma civilă este competent să facă şi interpretarea ei oficială. 

(2) Norma interpretativă produce efecte numai pentru viitor. 

(3) Interpretarea legii de către instanţă se face numai în scopul aplicării ei în cazul dedus judecăţii.
Interpretarea legală este prevăzută de art. 69 din Legea nr. 24/2000 privind normele de tehnică legislativă pentru elaborarea actelor normative, republicată în Monitorul Oficial, Partea I, nr. 260 din 21 aprilie 2010:

(1) Intervenţiile legislative pentru clarificarea sensului unor norme legale se realizează printr-un act normativ interpretativ de acelaşi nivel cu actul vizat, prin dispoziţii interpretative cuprinse într-un nou act normativ sau prin modificarea dispoziţiei al cărui sens trebuie clarificat.

(2) Interpretarea legală intervenită potrivit alin. (1) poate confirma sau, după caz, infirma ori modifica interpretările judiciare, arbitrale sau administrative, adoptate până la acea dată, cu respectarea drepturilor câştigate.

I. CONSIDERAŢII GENERALE

Interpretarea este procesul de determinare a adevăratului înţeles a unui document scris. 

Interpretarea legală, conform teoriei generale a dreptului, constituie o etapă a procesului de aplicare a dreptului, scopul final fiind de a evidenţia voinţa legiuitorului materializată în norma juridică ce se aplică.
În dreptul public, interpretarea unei norme juridice nu constă numai în desprinderea sensului exact al unui text care este mai puţin clar, ci şi în stabilirea întinderii, adică a aplicării legii în timp, în spaţiu şi a câmpului de aplicare juridică, precum şi eventuala superioritate în raport cu alte norme.
Graţie acestei întinderi a noţiunii de interpretare, Curtea Europeană de Justiţie a statuat principiul preeminenţei dreptului Uniunii Europene asupra drepturilor interne
.

1.Noţiunea şi necesitatea interpretării normelor juridice

Normele juridice sunt generale şi impersonale, ele urmând să fie aplicate unor cazuri concrete, în raport cu specificul acestora.

Organul de aplicare care dispune de un sistem de norme juridice trebuie să selecţioneze acea normă de drept care se aplică unui caz particular şi individual.

Pentru justa şi corecta aplicare a normelor juridice, pentru atingerea scopului în vederea căruia au fost elaborate, se impune cunoaşterea exactă a prevederilor lor şi înţelegerea conţinutului lor, fapt ce necesită interpretarea acestora.

Interpretarea normelor juridice are loc concomitent cu aplicarea lor, pentru că ele pot fi cunoscute şi înţelese numai în confruntarea lor cu practica, iar corecta aplicare a acestora presupune justa lor interpretare de către organul de aplicare.
În Evul mediu, interpretarea legilor a atins proporţii maxime, nobilii fiind cei ce aveau cele mai largi prerogative, lucru ce a generat multe abuzuri, dar şi opoziţia doctrinarilor (Beccaria şi Montesquieu), care au negat necesitatea interpretării spiritului legii.

În concepţia lor, judecătorii erau obligaţi să respecte întocmai “litera legii”, considerată ca fiind atotputernică, judecătorii naţiunii fiind doar “gura care rosteşte cuvintele legii”. Savigny considera că “legile clare nu mai au nevoie de nicio interpretare, iar legile obscure nu se pot interpreta”.

Odată cu dezvoltarea economico-socială se conturează o anumită criză a dreptului, o întârziere a legilor faţă de fapte, formulându-se ideea după care interpretarea normelor juridice nu trebuie să aparţină numai legiuitorului, judecătorul dobândind astfel treptat dreptul de a completa eventuale lacune ale legii.
În prezent, interpretarea normei juridice este considerată ca fiind necesară şi utilă, pentru clarificarea sensului exact al normei juridice, pentru definirea precisă a voinţei legiuitorului, precum şi pentru pronunţarea de hotărâri corecte şi eliminarea arbitrariului.

Înţelegerea corectă a mesajului normei juridice presupune luarea în considerare a intenţiei legiuitorului în momentul adoptării ei.

În procesul de legiferare există o preocupare constantă pentru o redactare cât mai clară şi mai concisă a normelor juridice. Aceasta nu exclude însă posibilitatea existenţei unor lacune în sistemul legislativ, a unor incertitudini ale limbajului juridic, a unor contradicţii între gândire şi limbaj. De altfel, complexitatea vieţii sociale, nevoile extinse ale societăţii fac imposibilă pentru legiuitor prevederea tuturor situaţiilor reale în scopul reglementării lor, dat fiind faptul că normele juridice au caracter general, iar aplicarea lor se face la cazuri concrete.

Rezultă că interpretarea legii este nu numai necesară, dar şi obligatorie, lucru susţinut prin următoarele argumente:

- normele juridice nu pot să prevadă toate cazurile, situaţiile la care urmează să se aplice;

- în perioada cât o normă juridică activează (este în vigoare), pot apărea fapte noi care n-au fost prevăzute iniţial;

- legiuitorul foloseşte un limbaj sintetic, concentrând la maxim ideile pe care vrea să le exprime, interpretul fiind astfel obligat să identifice toate situaţiile care, deşi nu au fost enumerate expres în ipoteza normei, au fost avute totuşi în vedere de către legiuitor;

- limbajul juridic are o anumită specificitate (un înţeles aparte) pentru diferite ramuri de drept, dar şi faţă de limbajul uzual;

- posibilitatea existenţei unor norme juridice incompatibile, care prescriu destinatarilor lor prevederi cărora nu li se pot conforma;

- posibilitatea existenţei unor inadvertenţe gramaticale etc.

Luând în considerare aspectele expuse, interpretarea normelor juridice presupune stabilirea înţelesului normei juridice şi clarificarea conţinutului său, cunoaşterea conduitei pe care norma juridică o instituie, interzice, permite sau stimulează.

Interpretarea normelor juridice poate fi definită ca fiind operaţiunea logico-raţională de lămurire a sensului şi conţinutului exact al normelor juridice, în scopul aplicării lor corecte la fiecare caz concret.

Această operaţiune se face după anumite reguli şi cu anumite metode specifice dreptului şi reprezintă o etapă esenţială şi necesară pentru aplicarea dreptului.

Obiectul interpretării normelor juridice îl constituie toate cele trei elemente componente ale acesteia: ipoteza, dispoziţia şi sancţiunea.
Interpretarea normelor juridice nu este reglementată întotdeauna prin norme juridice exprese, care să prevadă nemijlocit genurile şi metodele de interpretare. Ea este guvernată de o serie de principii şi reguli generale care au o aplicabilitate comună în toate ramurile dreptului.
2. Felurile interpretării normelor juridice

În interpretarea normelor juridice, organele de aplicare şi interpretare se folosesc de principiile fundamentale ale diferitelor ramuri de drept, precum şi de principiile şi regulile oferite de ştiinţa logicii. Aceste principii şi reguli generale ale interpretării au o aplicabilitate comună în toate ramurile de drept, deci pentru întregul sistem de drept.

Caracterul unitar al interpretării dreptului nu exclude însă posibilitatea ca în procesul interpretării să apară unele deosebiri ce ţin de caracterul normelor juridice şi care uneori sunt determinate de gradul de codificare a normelor juridice.

Doctrina juridică stabileşte că în dreptul internaţional, obiectul interpretării îl constituie normele juridice cuprinse în convenţiile internaţionale, iar interpreţii acestora sunt statele contractante; în acest caz, interpretarea este autentică, iar în cazul în care este făcută de Curtea Internaţională de Justiţie, interpretarea este judiciară.

După subiectul care face interpretarea, dar şi după forţa obligatorie a acesteia, interpretarea normelor juridice este de două feluri: oficială şi neoficială.
2.1. Interpretarea oficială
Interpretarea oficială este efectuată de către organe de stat sau alte entităţi cu atribuţii în elaborarea sau aplicarea normelor juridice.

Interpretarea oficială are caracter obligatoriu, fiind denumită şi interpretare obligatorie sau interpretare cu forţă juridică. În funcţie de sfera obligativităţii ei, interpretarea poate fi de două feluri: generală şi cazuală.
a. Interpretarea generală
Este denumită în practică şi interpretare autentică şi este interpretarea făcută de un organ de stat sau altă entitate cu atribuţii în elaborarea de norme juridice, deci este interpretarea făcută de organele legiuitoare sau administrative, ca organe emitente de acte normative.

Interpretarea generală a normei juridice se face cel mai frecvent de către organul de stat (Parlament, Guvern) care a emis norma juridică supusă interpretării, sub formă de act normativ, care are caracter general obligatoriu şi are deci aceeaşi forţă juridică ca şi actul pe care-l interpretează. Acest gen de interpretare se efectuează în virtutea principiului din dreptul roman, potrivit căruia subiecte ale interpretării autentice pot fi toate organele cu drept să elaboreze norme juridice (“cine edictează legea o şi interpretează”).

Actul normativ interpretativ face corp comun cu actul interpretat şi are caracter retroactiv.

Obiect al interpretării autentice poate fi orice act normativ (lege sau act normativ subordonat legii), iar subiect al acestei forme de interpretare pot fi deci, toate organele cu drept în elaborarea de acte normative.

Interpretarea legii se face exclusiv de către Parlament, celelalte organe de stat putând emite numai acte normative în baza şi aplicarea legilor.

Scopul interpretării legale este de a da o explicaţie corectă înţelesului şi fiabilităţii unui act normativ emis anterior, constituind astfel o premisă a bunei aplicări a normelor juridice.
b. Interpretarea cazuală

Acest tip de interpretare este acea formă a interpretării oficiale a actelor normative realizată de organele de aplicare a dreptului, respectiv de către instanţele judecătoreşti sau organele administraţiei de stat, cu ocazia soluţionării unor cauze concrete.
Când subiect al interpretării cazuale este o instanţă judecătorească, această interpretare se mai numeşte şi interpretare judiciară sau jurisdicţională.

Interpretarea cazuală este o interpretare de caz ce priveşte direct procesul de aplicare a dreptului. Organul competent ce soluţionează o cauză, pentru a emite un act de aplicare (o hotărâre judecătorească sau un act administrativ), va proceda la interpretarea normei juridice selecţionate pentru soluţionarea cauzei respective. Interpretarea făcută în aceste împrejurări are forţă juridică obligatorie numai pentru cazul sau speţa respectivă şi faţă de participanţii la acest caz, rezultatul interpretării fiind cuprins în conţinutul actului de aplicare.

Organul de aplicare a normelor juridice are posibilitatea, prin natura activităţii sale, să constate eventualele carenţe ale acestora şi să informeze organele legiuitoare în vederea adoptării unor reglementări corespunzătoare.

Fără să aibă capacitatea de a decide asupra edictării normelor juridice, activitatea organelor de aplicare serveşte ca izvor de inspiraţie şi ca material de lucru pe care legiuitorul îl va prelucra.

În concluzie, se poate spune că actul prin care se face interpretarea generală (autentică) este un act normativ cu valoare general-obligatorie pentru toţi destinatarii săi, iar actul prin care se face interpretarea cazuală este un act de aplicare cu valoare obligatorie particulară, pentru un caz concret.
2.2. Interpretarea neoficială
Denumită şi interpretare doctrinară sau ştiinţifică, aceasta este făcută de către doctrină, fiind cuprinsă de obicei în operele ştiinţifice. Este acea formă a interpretării făcută de către persoane ce nu au calitatea oficială de organe ale statului, este interpretarea făcută de către specialişti în domeniul dreptului (oameni de ştiinţă, cercetători, cadre didactice universitare, persoane oficiale, avocaţi), în diferite împrejurări ca: pledoarii, articole, lucrări ştiinţifice, conferinţe etc.

Interpretarea doctrinară este considerată ca având autoritate ştiinţifică (nu şi juridică), valoarea ei fiind în funcţie de argumentele ştiinţifice pe care se sprijină. Prin intermediul ei se clarifică înţelesul unor norme şi principii de drept, se dezvăluie sensul lor real, se reliefează unele carenţe ale activităţii legislative şi juridice.

În decursul istoriei, rolul interpretării doctrinare ca izvor de drept a fost diferit. În dreptul roman, opera marilor jurisconsulţi (Paul, Ulpian, Papinian), a fost punctul de plecare pentru Codul lui Iustinian. În feudalism, doctrina a constituit izvor de drept având forţă juridică obligatorie (de exemplu, glosele).

În literatura juridică de specialitate se consideră că această clasificare a interpretării în oficială şi neoficială este insuficientă, deoarece ar lăsa în afara sferei ei interpretarea făcută de către cetăţeni în procesul de realizare a dreptului, ca subiecte cu un rol deosebit în acest proces. Se consideră că în limbaj cotidian se pot interpreta opere literare, artistice, roluri în diferite piese de teatru sau film etc., dar în sens juridic a interpreta înseamnă a stabili înţelesul exact al normelor juridice în procesul aplicării lor şi nu a exprima o părere despre normele de drept, fapt ce presupune o anumită calitate şi pregătire a interpretului.

Cetăţenii pot interpreta normele juridice în faţa instanţelor judecătoreşti sau administrative, dar numai în procesul respectiv de aplicare şi în legătură cu situaţia lor, şi fără să aibă vreo valoare pentru viitor.
3. Metodele de interpretare a normelor juridice

3.1. Noţiune şi clasificare

Metodele de interpretare cuprind ansamblul regulilor şi procedeelor folosite pentru descoperirea conţinutului exact al normelor juridice, în scopul realizării şi aplicării lor în cazuri concrete.

Deşi au fost elaborate procedee diverse în scopul interpretării normelor juridice, acestea au un caracter unitar, fapt ce demonstrează existenţa unei metodologii a interpretării.

Interpretarea normei juridice presupune plasarea ei în contextul elaborării şi aplicării, în contextul lingvistic, sistemic şi societar. Diferitele reguli şi metode de interpretare operează transpunerea normei juridice în diferite contexte, pentru stabilirea semnificaţiei mesajului pe care îl exprimă şi pentru formarea unei viziuni de sinteză absolut necesară rezultatului interpretării.

Indiferent de organul sau persoana care face interpretarea şi de rezultatul la care se ajunge, interpretarea normelor juridice se poate face după următoarele metode: metoda gramaticală, metoda sistematică, metoda istorică şi metoda logică.
a. Metoda gramaticală
Metoda gramaticală presupune examinarea textului normei supuse interpretării, atât morfologic cât şi sintactic, pentru stabilirea sensului prevederilor cuprinse în norma juridică respectivă. Interpretul va analiza sensul cuvintelor şi legătura dintre ele, modul lor de folosire în text, construcţia frazei etc. De asemenea, se analizează înţelesul specific al termenilor şi expresiilor juridice, deoarece aceiaşi termeni sau expresii pot avea sensuri juridice diferite în diferite ramuri de drept, sau pot să difere de sensul obişnuit din limba literară.

Metoda gramaticală, denumită şi ad literam, vizează descifrarea cât mai exactă a textului dispoziţiilor legii, prin aplicarea regulilor gramaticale obişnuite. Astfel, se examinează structura propoziţiei, acordul cuvintelor, modul de îmbinare al cuvintelor în propoziţii şi fraze, locul şi sensul conjuncţiilor “sau”, “ori”, “şi” etc. De exemplu, art. 260 din Codul penal român prevede că: “Fapta martorului care într-o cauză penală, civilă, disciplinară sau în orice altă cauză în care se ascultă martori, face afirmaţii mincinoase, ori nu spune tot ce ştie privitor la împrejurările esenţiale asupra cărora a fost întrebat, se pedepseşte cu închisoare de la unu la 5 ani”.

Metoda gramaticală de interpretare poate fi folosită de către legiuitor pentru explicarea sensului unor termeni juridici, iar când semnificaţia acestor termeni nu este dată prin texte normative, organele de aplicare a dreptului vor apela la interpretarea dată de doctrină sau practica juridiară.
b. Metoda sistematică
Metoda sistematică constă în lămurirea conţinutului unei norme juridice atât prin stabilirea locului pe care îl ocupă în sistemul de drept, cât şi prin coroborarea ei cu alte norme juridice în cadrul aceleiaşi instituţii juridice sau ramuri de drept, sau a unor ramuri de drept diferite. Această metodă presupune în acelaşi timp şi examinarea raportului dintre diferite norme juridice pe baza forţei lor juridice. Există multe norme juridice din partea specială a codurilor care se completează prin norme şi principii din partea generală a acestora, iar normele incomplete (de trimitere, de referire, în alb) îşi capătă conţinutul deplin prin adăugiri realizate cu ajutorul interpretării.

Necesitatea interpretării sistematice decurge din legătura indisolubilă ce există între elementele componente ale dreptului, ce constituie o unitate formată din părţi interdependente. Pornind de la acest considerent, normele juridice nu pot fi înţelese dacă sunt separate unele de altele, respectiv dacă normele juridice din partea generală a codurilor sunt separate de cele din partea specială, normele constituţionale de cele ale unor ramuri de drept etc.
c. Metoda istorică
Metoda istorică utilizează procedee ce presupun examinarea împrejurărilor în care a fost elaborată norma juridică supusă interpretării, în scopul stabilirii sensului deplin şi adevărat al acesteia. Această metodă are în vedere atât împrejurările istorice şi social-politice ce au determinat emiterea legii (occasio legis), cât şi obiectivele urmărite prin adoptarea ei (ratio legis).

Metoda istorică de interpretare presupune studierea izvoarelor documentare, a materialelor pregătitoare adoptării legii, a expunerii de motive şi a discuţiilor purtate cu prilejul dezbaterii şi adoptării ei, a lucrărilor ştiinţifice, a amendamentelor propuse, a reacţiei presei etc. De asemenea, metoda istorică are în vedere şi compararea normei juridice supuse interpretării cu norma anterioară (abrogată sau modificată), precum şi condiţiile ce au determinat modificarea sau abrogarea normei vechi şi apariţia normei juridice noi.
d. Metoda logică
Metoda logică de interpretare a normei juridice este cea mai des folosită, ea urmărind să descifreze raţiunea legii (ratio legis) şi sensul legii (mens legis). Această metodă presupune folosirea legilor logicii formale în scopul stabilirii conţinutului şi sensului normei juridice.

În doctrină se contestă de către unii autori o existenţă separată a metodei logice pe motiv că toate metodele se bazează pe logică, gândirea logică fiind inerentă oricăror metode de interpretare. Majoritatea autorilor acceptă însă metoda logică de interpretare pe care o tratează independent de celelalte metode, considerând că, deşi fiecare dintre acestea se bazează pe o gândire logică, există unele raţionamente care pot fi considerate reguli exclusiv logice.

Raţionamentele, argumentele logicii formale sunt reguli de principiu deosebit de utile pentru rezolvarea unor probleme juridice complexe, care prin frecvenţa lor au dat naştere unor dictoane latine, astfel:

- Argumentul “ad absurdum” se bazează pe stabilirea adevărului tezei de demonstrat prin infirmarea tezei pe care o contrazice. Acest raţionament demonstrează imposibilitatea logică a unei situaţii, ceea ce duce la concluzia că numai o anumită soluţie este posibilă.

De exemplu, drepturile patrimoniale se împart în drepturi reale şi drepturi de creanţă; drepturile de creanţă nefiind drepturi absolute şi exclusive, prin utilizarea acestui argument, se consideră că dreptul de preemţiune este un drept real.

- Argumentul “per a contrario” se bazează pe legea logică a terţului exclus (tertium non datur), ceea ce înseamnă că, în cazul noţiunilor contradictorii, doar una este adevărată, cealaltă este falsă, iar o a treia posibilitate este exclusă.

Acest argument are la bază postulatul că “cine susţine o teză, neagă teza contrară” (“qui dicit de uno, negat de altero”).

.- Argumentul “a fortiori rationae” semnifică că raţiunea aplicării unei norme juridice este mai puternică într-o altă ipoteză decât cea prevăzută expres în norma juridică respectivă.

De exemplu, în practica judiciară se consideră că, dacă actul civil, care în principiu este irevocabil, se poate anula pentru eroare chiar după ce şi-a produs efectele, cu atât mai mult se poate anula actul administrativ pentru motiv de eroare, deoarece acesta este, în principiu, revocabil. Sau, dacă actele civile bilaterale, irevocabile în principiu, pot fi revocate pentru vicii de consimţământ, prin aplicarea acestui argument se deduce că, pentru actele civile unilaterale, care sunt revocabile, posibilitatea anulării lor este mai evidentă, mai puternică.
Raţionamentul acestui argument constă în a admite că, dacă ceva este posibil sau este interzis într-un anumit caz, va fi cu atât mai mult posibil sau mai mult interzis într-o altă împrejurare similară.

Argumentul “a fortiori rationae” este exprimat prin adagiul latin: “cine poate mai mult poate şi mai puţin” (qui potest plus, potest minus”).

- Argumentul “a pari” se bazează pe raţiunea că, atunci când există situaţii identice, trebuie să se pronunţe soluţii identice, conform postulatului „unde este aceeaşi raţiune trebuie să se pronunţe aceeaşi soluţie”. Acest argument se foloseşte pentru acoperirea lacunelor legii, deci pentru situaţiile pentru care nu există dispoziţii legale exprese. Conform principiului de drept ce pretinde tratarea cazurilor similare în mod egal, respectiv a principiului analogiei, soluţia adoptată într-o situaţie nouă trebuie să fie analogă cu cea dată într-un caz precedent similar.
e. Analogia
Analogia este un procedeu frecvent folosit în procesul interpretării. Instituţia analogiei s-a creat pentru înlăturarea eventualelor lacune legislative şi presupune rezolvarea anumitor situaţii ce se ivesc în activitatea de aplicare a dreptului pe baza unor norme juridice ce reglementează cauze similare cu cele supuse spre soluţionare.

Practica judiciară a demonstrat că anumite cauze nu sunt reglementate expres de lege, fapt ce-l obligă pe judecător să le soluţioneze fie prin aplicarea unor dispoziţii asemănătoare (analogia legis), fie folosind principiile de drept (analogia juris).
În dreptul modern, judecătorul nu poate proceda în acest fel, deoarece Codul civil român obligă judecătorul să caute şi să dea o soluţie chiar şi în cazul în care legea este neclară sau tace, lucru impus de interesele ordinii publice şi de autoritatea justiţiei.
Astfel, art. 3 din vechiul Cod civil român a prevăzut că: “Judecătorul care va refuza de a judeca, sub cuvânt că legea nu prevede, sau că este întunecată sau neîndestulătoare, va putea fi urmărit ca şi culpabil de denegare de dreptate”. Deci, judecătorul a trebuit să soluţioneze cauza sa apelând la instituţia analogiei.

Analogia dreptului este reglementată expres în Codul civil italian, în Codul civil elveţian (care prevede că în asemenea cazuri judecătorul este obligat să hotărască ca şi cum ar fi legiuitor), în dreptul internaţional public. Astfel, statutul Curţii Internaţionale de Justiţie prevede că această instanţă poate aplica principiile generale ale dreptului care sunt recunoscute de naţiunile civilizate.

Aplicarea analogiei legii în dreptul penal nu este posibilă însă, deoarece judecătorul nu poate să declare anumite fapte ca fiind infracţiuni şi nici să stabilească alte pedepse decât cele ce sunt prevăzute expres de legea penală, pentru a nu se încălca astfel principiul legalităţii incriminării şi principiul legalităţii pedepsei.

În concluzie, analogia juridică cunoaşte două forme:

- analogia legii (analogia legis), ce constă în aplicarea la o cauză (raport social) nereglementată a unei norme juridice care reglementează o cauză asemănătoare şi
- analogia dreptului (analogia juris), ce constă în soluţionarea unei cauze pe baza principiilor fundamentale ale dreptului.

Utilizarea analogiei legii şi a dreptului trebuie să se facă în aşa fel încât să se evite încălcarea legii şi căderea în arbitrariu, apelându-se la ea doar cu titlu de necesitate şi în situaţii excepţionale.

Norma juridică care se creează prin aplicarea analogiei este creaţia exclusivă a conştiinţei juridice a organului de aplicare şi nu dobândeşte în actul de soluţionare a speţei calitatea de izvor de drept.
4. Rezultatele interpretării normelor juridice

După rezultatele produse, interpretarea normelor juridice poate fi de trei feluri: literală, extensivă şi restrictivă.
a. Interpretarea literală (ad literam) sau declarativă

Este operaţiunea ce are ca rezultat constatarea de către organul de aplicare că textul normei juridice este corespunzător conţinutului raporturilor sociale reglementate. Această situaţie se întâlneşte în cazul textelor clare şi precis formulate, când textul corespunde conţinutului normei juridice şi voinţei legiuitorului, organului de aplicare revenindu-i sarcina să aplice dispoziţiile acesteia.
De exemplu, art. 21 din Constituţie prevede că “Orice persoană se poate adresa justiţiei…..”; în urma interpretării “ad literam” rezultă că organul de aplicare are obligaţia de a nu restrânge sfera persoanelor ce se pot adresa justiţiei.
b. Interpretarea extensivă

Este operaţiunea ce are ca rezultat constatarea de către organul de aplicare că, conţinutul normei juridice este mai larg decât formularea ei textuală, deci se extinde sfera situaţiilor juridice cărora li se aplică legea, faţă de cea care rezultă din termenii folosiţi de legiuitor.

De exemplu, în art. 51 din Constituţie se prevede că: “Respectarea Constituţiei, a supremaţiei sale şi a legilor este obligatorie”. 
Termenul de lege se interpretează extensiv, în sensul că fiecare cetăţean al ţării este obligat să respecte toate actele normative.
c. Interpretarea restrictivă

Este operaţiunea ce are ca rezultat constatarea că formularea textuală a legii este mai largă decât conţinutul său real.

Prin interpretare restrictivă se ajunge la aplicarea legii la o sferă de situaţii juridice mai restrânsă decât cea care rezultă din termenii folosiţi de legiuitor. 

În concluzie, în cazul în care rezultatul interpretării este extensiv sau restrictiv, există deci o nepotrivire relativă între textul normei juridice şi conţinutul său, raportat la sfera relaţiilor sociale pe care le vizează.
II. INTERPRETAREA ACTELOR NORMATIVE ÎN STATE MEMBRE ALE UNIUNII EUROPENE
În dreptul intern al statelor membre ale Uniunii Europene, prevederile constituţionale şi legale au sarcina de a consacra normele de interpretare. Astfel, pot fi citate art. 84 şi art. 133 din Constituţia Belgiei, art. 48 din Constituţia Luxemburgului. Se pot cita şi un număr important de norme al căror obiect este de a orienta procesul de interpretare judiciară a legilor sau contractelor: art. 6-8 din Codul Civil al Austriei
, art. 4 şi 5, 1156-1164, 1602, 2048 şi 2049 din Codul Civil francez şi belgian, art. 12 şi 14 din dispoziţiile preliminare ale Codului Civil italian, art. 4 din Codul Civil polonez, art. 46-51 din Legea privind actele normative din Bulgaria, din 1973, Legea din Marea Britanie privind interpretarea, din 1889, completată în 1978, art. 16 din Codul civil portughez, Legea belgiană din 31 mai 1961 privind folosirea limbilor în materie legislativă.
BELGIA

Interpretarea actelor normative este reglementată de: 
- Constituţie:
- art. 84: L'interprétation des lois par voie d'autorité n'appartient qu'à la loi. (Interpretarea legilor pe cale de autoritate nu se face decât prin lege.);
- art. 133: L'interprétation des décrets par voie d'autorité n'appartient qu'au décret. (Interpretarea decretelor pe cale de autoritate nu se face decât prin decret.)

· Codul judiciar:

· art. 5: Il y a déni de justice lorsque le juge refuse de juger sous quelque prétexte que ce soit, męme du silence, de l'obscurité ou de l'insuffisance de la loi.  (Există denegare de dreptate atunci când judecătorul refuză să judece sub pretextul tăcerii, obscurităţii sau insuficienţei legii.) care a înlocuit art. 4 din Codul civil;
 -  art. 6: Les juges ne peuvent prononcer par voie de disposition générale et réglementaire sur les causes qui leur sont soumises. (Judecătorii nu se pot pronunţa prin dispoziţie generală şi reglementară în cauzele deduse judecăţii lor.) .) care a înlocuit art. 5 din Codul civil
;
- Legea din 31 mai 1961 privind folosirea limbilor în materie legislativă.
LUXEMBURG

Interpretarea actelor normative este reglementată de art. 48 din Constituţie:
L’interprétation des lois par voie d’autorité ne peut avoir lieu que par la loi. (Interpretarea legilor pe cale de autoritate nu se face decât prin lege.)

FRANŢA

Un număr important de norme din Codul civil au ca obiect orientarea procesului de interpretare judiciară a legilor sau contractelor:

· art. 4: Le juge qui refusera de juger, sous prétexte du silence, de l'obscurité ou de l'insuffisance de la loi, pourra être poursuivi comme coupable de déni de justice. (Judecătorul care va refuza de a judeca, sub cuvânt că legea nu prevede sau că este întunecată sau neîndestulătoare, va putea fi urmărit ca şi culpabil de denegare de dreptate.)
;
· art. 5: Il est défendu aux juges de prononcer par voie de disposition générale et réglementaire sur les causes qui leur sont soumises. (Este interzis judecătorilor să se pronunţe prin dispoziţie generală şi reglementară în cauzele deduse judecăţii lor.);

· art. 1156-1164
;
       -    art. 1602: Le vendeur est tenu d'expliquer clairement ce à quoi il s'oblige. (Vânzătorul este obligat să explice în mod clar la ce se obligă.)

            Tout pacte obscur ou ambigu s'interprète contre le vendeur. (Orice pact obscur sau ambiguu se interpretează împotriva vânzătorului.)
;
       -  art.  2048 şi 2049
. 
Dreptul francez porneşte de la premisa că legile şi codurile stau la baza sistemului normativ, la fel cum precedentul stă la baza sistemului de common law. Datorită priorităţii dreptului scris în Franţa, interpretarea legislativă stă în centrul dreptului francez, este foarte flexibilă şi nu există canoane stricte de interpretare. Autorii Codului civil au intenţionat doar să stabilească principii generale, lăsând la aprecierea judecătorilor aplicarea principiilor la circumstanţele cauzelor. 
În Franţa, judecătorul are atât competenţa cât şi obligaţia de a interpreta legile, în temeiul art. 4 din Codul civil, care prevede că judecătorul care refuză să judece pe motiv de tăcere, obscuritate sau insuficienţă a legii poate fi urmărit ca fiind culpabil de denegare de dreptate. Competenţa judecătorului este însă limitată la hotărârile care privesc cauze specifice. Art. 5 din Codul civil prevede că judecătorilor le este interzis să se pronunţe printr-o hotărâre generală în cauzele deduse judecăţii (arrêt de règlement). 
Un principiu corolar este că judecătorul trebuie să dea hotărâri motivate pe baza unui text. Astfel, aproape toate cauzele se bazează pe legi. Atunci când legea este clară ea trebuie aplicată, dar de multe ori este necesară şi o interpretare.
Codurile din Franţa nu conţin prevederi privind metodele de interpretare. A rămas astfel la aprecierea instanţelor să găsească metode de a interpreta legile şi doctrinei să le dezvolte. Metodele majore de interpretare conform doctrinei franceze sunt cea exegetică şi teleologică. Metoda exegetică se referă la istoria legislativă. Metoda teleologică, care priveşte obiectivul social al legii, are mai multe tipologii diferite. Folosirea istoriei legislative (travaux préparatoires) a fost considerată una dintre metodele majore de interpretare legislativă, cu variaţii în timp. Ea coexistă cu alte metode de interpretare.
Doctrinarii francezi, care prin tradiţie se ocupă cu sistematizarea conceptelor juridice, au folosit diverse clasificări pentru a descrie metodele variate de interpretare legislativă. Jean Carbonnier descrie trei metode de interpretare legală: metoda exegetică, metoda scopului social şi metoda liberei cercetări ştiinţifice. René David distinge interpretarea gramaticală, logică, istorică (inclusiv istoria legislativă) şi teleologică. Alfred Rieg distinge între aflarea intenţiei legiuitorului, adecvată în cazul legilor recente, şi căutarea scopului social al legii în cazul legilor mai vechi.
Motivările care stau la baza unei hotărâri judecătoreşti pot fi aflate prin citirea concluziilor (recommendations) judecătorului numit să reprezinte interesul public, care întocmeşte un raport al cauzei (Avocat general la Curtea de Casaţie şi Commissaire du gouvernement la Consiliul de Stat). Aceste concluzii sunt câteodată publicate înainte de textul cauzei înseşi şi notele legate de cauză, care însoţesc cauzele selectate în publicaţiile juridice săptămânale
.
BULGARIA

Interpretarea actelor normative este reglementată de art. 46-51 din Legea privind actele normative din 1973.

Article 46
(1) Provisions of normative acts shall be applied pursuant to their exact meaning; should they be not clear, they shall be interpreted in the meaning closest to other provisions, to the purposes of the act interpreted, to the general principles of the legal system of the People's Republic of Bulgaria and the rules of socialist ethics. (Prevederile actelor normative trebuie aplicate conform sensului lor exact; dacă ele nu sunt clare, ele trebuie interpretate conform sensului cel mai apropiat de alte prevederi, scopurilor actului normativ interpretat, principiilor generale ale sistemului de drept al Republicii Populare Bulgaria şi regulilor de etică socialistă).

(2) Where a normative act is incomplete, cases not regulated by it shall be subject to the provisions applicable to similar cases, provided that is in compliance with the objectives of the act and the rules of socialist ethics. Should such provisions be missing, relations shall be settled in compliance with the general principles of the legal system of the People's Republic of Bulgaria and the rules of socialist ethics. (Atunci când un act normativ este incomplet, cazurile nereglementate de el sunt supuse prevederilor aplicabile în cazuri similare, ţinând cont că este conform obiectivelor actului şi regulilor de etică socialistă. Dacă asemenea prevederi lipsesc, trebuie stabilite legături conform principiilor generale ale sistemului juridic al Republicii Populare Bulgaria şi regulilor de etică socialistă.)

(3) Penal, administrative and disciplinary liability may not be justified pursuant to the preceding paragraph. (Răspunderea penală, administrativă şi disciplinară nu poate fi întemeiată pe alineatul precedent.)

Article 47
The State Council may interpret acts or normative decrees upon its own initiative or by request. (Consiliul de Stat poate interpreta actele sau decretele normative din proprie iniţiativă sau la cerere.)

Article 48
(1) Requests for interpretation may be placed by the Chairman of the National Assembly, the Chairman of the Council of Ministers, ministers, heads of other agencies equal in rank to ministries, the Chairman of the Supreme Court, the Prosecutor General, Chairmen of Executive Boards of District People's Councils, as well as central managements of public organizations, on matters within their scope of activity. (Solicitările privind interpretarea pot fi făcute de către Preşedintele Adunării Naţionale, Preşedintele Consiliului de Miniştri, miniştri, preşedinţii altor agenţii egali în rang cu miniştrii, Preşedintele Curţii Supreme, Procurorul General, Preşedinţii birourilor executive ale Consiliilor locale, precum şi de către managementul central al organizaţiilor publice în probleme care intră în domeniul activităţii lor.)

(2) Individuals shall send their requests for interpretation to the Prosecutor General; state bodies and legal persons -- to the respective managing or supervising body, or to the central management of the union of which they are members. (Persoanele fizice trimit cererile lor de interpretare la Procurorul General; organele de stat şi persoanele juridice – la respectivul organ managerial sau de control, sau la managementul central al uniunii ai cărei membri sunt.)

Article 49
(1) The State Council shall provide interpretations by decree and shall deny requests by decision. (Consiliul de Stat oferă interpretări prin decret şi respinge solicitările prin hotărâre).

(2) Decrees shall be promulgated in the State Gazette. Promulgated interpretations shall be binding for all. (Decretele se publică în Monitorul Oficial. Interpretările publicate sunt obligatorii pentru toţi.)

Article 50
(1) Interpretations shall be considered effective as from the date of entry into force of the respective interpreted act. (Interpretările au efect de la data intrării în vigoare a actului normativ interpretat.)

(2) The State Council may by exception provide interpretation with henceforth validity only, should the retroactive validity be considered a possible cause for complications. In such case the interpretation shall come into force within three days following the promulgation. (Consiliul de Stat poate prin excepţie să ofere interpretare valabilă doar pentru viitor, dacă validitatea retroactivă este considerată o posibilă cauză de complicaţii. În acest caz interpretarea intră în vigoare în trei zile de la data publicării.)

Article 51
(1) A binding interpretation of executive orders shall be provided by the respective issuing body. (O interpretare obligatorie a ordinelor executive este oferită de către organul emitent respectiv.)

(2) Interpretations shall be promulgated or notified under the procedure for promulgation or notification of the act interpreted. Article 50 shall apply to the effect of interpretations. (Interpretările sunt publicate sau notificate conform procedurii publicării sau notificării actului interpretat. Articolul 50 se aplică efectului interpretărilor.)

În Bulgaria a existat şi un proiect de lege privind actele normative
. Interpretarea actelor normative a fost prevăzută la capitolul 10 – Aplicarea şi interpretarea actelor normative, art. 100-104
:

Article 100   (1) Provisions of normative acts shall apply according to their precise meaning. (Prevederile actelor normative se aplică conform sensului lor exact.)
                      (2) If the legal rules are unclear, they shall be interpreted in the sense that most meets the other provisions of the Act, the purpose of the interpreted act, the fundamental principles of law of the Republic of Bulgaria, and the sector to which they belong. Interpretation can be done using the rules for language formulation, contained in Chapter Seven, and the logical and systematic link of the interpreted legal rule with similar rules in the same normative act. (Dacă prevederile legale sunt neclare, ele trebuie interpretate în sensul care se apropie cel mai mult de celelalte prevederi ale legii, de scopul actului normativ interpretat, de principiile fundamentale de drept al Republicii Bulgaria şi de domeniul căruia îi aparţin. Interpretarea poate fi realizată folosind regulile formulării lingvistice prevăzute în Capitolul 7 şi legătura logică şi sistematică a normei juridice interpretate cu regulile similare din acelaşi act normativ.)
                      (3) Legal rules which establish penalties, exceptions, special rules or procedures, tax liabilities or benefits may not be subject to latitudinarian interpretation. (Normele juridice care stabilesc sancţiuni, excepţii, prevederi speciale sau proceduri, obligaţii sau beneficii fiscale nu pot face obiectul interpretării.)
                      (4) Where the normative act is incomplete, for its outstanding cases the legal rules, which refer to similar cases, shall apply likewise if the objective of the act is met. (Atunci când actul normativ este incomplet, pentru cazurile sale importante, normele juridice care se referă la cazuri similare se aplică astfel încât obiectivul actului să fie îndeplinit.)
                      (5) Paragraph (4) shall not apply to establish criminal, administrative or disciplinary responsibility, tax liabilities or benefits. (Alin. 4 nu se aplică în stabilirea răspunderii penale, administrative sau disciplinare, obligaţiilor sau beneficiilor fiscale.)
 Article 101   (1) When a general normative act and a special one of the same level govern differently the same matter, the norms of the special normative act shall apply. (Atunci când un act normativ general şi unul special aflat pe acelaşi nivel reglementează diferit aceeaşi problemă, se aplică prevederile actului normativ special.)
                      (2) If a decree, rules, ordinance or instruction contradict a normative act on a higher level, the normative act on a higher level shall apply. (Dacă un decret, regulament, ordonanţă sau instrucţiune contrazic un act normativ aflat pe o poziţie superioară, se aplică actul normativ aflat pe o poziţie mai înaltă.)
                      (3) If a normative act contradicts a Regulation of the European Union, the Regulation shall apply. (Dacă un act normativ contrazice un Regulament al Uniunii Europene, se aplică Regulamentul.)
                      (4) State authorities shall be obliged to inform the authority empowered to repeal a normative act about the discrepancy between the latter and an act on a higher level. (Autorităţile statului sunt obligate să informeze autoritatea competentă să abroge actul normativ, în legătură cu discrepanţa dintre acesta din urmă şi un act normativ aflat pe o poziţie superioară).
 Article 102   Statutory interpretation of a normative act shall be given by an act on the same level of the authority, which adopted or issued the act. (Interpretarea unui act normativ poate fi făcută printr-un act normativ de acelaşi nivel, de către autoritatea care a adoptat sau emis actul normativ.)
 Article 103   (1) The interpretation shall be promulgated or disclosed in the manner in which the interpreted act is promulgated or disclosed. (Interpretarea se publică sau comunică în modul în care actul interpretat este publicat sau comunicat.)
                      (2) The interpretation shall have the binding force of the act, by which it is made. (Interpretarea are forţa obligatorie a actului normativ prin care se face.)
 Article 104   (1) Statutory interpretation shall be valid from the day of entry into force of the interpreted act. (Interpretarea legală este valabilă de la data intrării în vigoare a actului normativ interpretat.)
                      (2) Statutory interpretation may, as an exception, be valid only in the future, when its retroactive effect could create complications in the application. In that case, the interpretation shall enter into force three days after its promulgation. Future operation of the interpretative act shall be stated in an express provision. (Interpretarea legală poate, ca excepţie, să producă efecte doar pentru viitor, atunci când efectul său retroactiv ar putea crea complicaţii în aplicare. În acest caz, interpretarea intră în vigoare în trei zile de la data publicării în Monitorul Oficial. Viitoarea acţiune a legii interpretative se reglementează   într-o prevedere expresă.)

MAREA BRITANIE

Interpretarea actelor normative este reglementată de Legea privind interpretarea din 1889, completată în 1978
.

În Marea Britanie şi Irlanda
 termenul Interpretation Act desemnează normele care reglementează interpretarea legală
. 

În Marea Britanie, Legea din 1978 defineşte un număr de cuvinte şi expresii comune şi prevede că aceleaşi definiţii se aplică tuturor celorlalte legi, cu excepţia celor care prevăd în mod expres altfel
. 

Interpretarea legală/statutară (statutory interpretation/interpretation of statutes) este procesul prin care instanţele interpretează şi aplică legislaţia
. Ea constă în procesul judiciar de determinare, conform anumitor reguli, a adevăratului înţeles al legilor. Principalele reguli privind interpretarea legală sunt următoarele:

1. legea trebuie considerată ca un întreg, astfel încât inconsistenţele interne să fie evitate;

2. cuvintele care în mod rezonabil pot avea doar un singur înţeles trebuie să primească acel înţeles indiferent de rezultat (regula literală);
3. cuvintele obişnuite trebuie să primească înţelesurile lor obişnuite şi cuvintele tehnice înţelesurile lor tehnice, dacă nu ar rezulta un înţeles absurd (regula de aur);
4. atunci când o lege are ca scop să clarifice o scăpare a legii, orice ambiguitate trebuie rezolvată astfel încât să favorizeze scopul (regula păguboasă);
5. regula ejusdem generis (de acelaşi fel): atunci când o listă de itemi specifici aparţinând aceleiaşi clase este urmată de cuvinte generale (de exemplu, câini, pisici şi alte animale), cuvintele generale trebuie tratate ca limitate la ceilalţi itemi din aceeaşi clasă (în acest exemplu, la alte animale domestice);

6. regula expression unius est exclusio alterius (includerea unuia înseamnă excluderea altuia): atunci când o listă de itemi specifici nu este urmată de cuvinte generale trebuie considerată ca exhaustivă (de exemplu, “weekend-urile şi sărbătorile legale” exclude weekend-urile obişnuite)
.

SUEDIA
În general, normele sunt interpretate de către instanţele suedeze în contextul întregii legi, fiind acordată preferinţă interpretării contextuale, mai curând decât celei pur literale. Instanţa va încerca să reconcilieze interpretarea contextuală a legii cu scopul legii; scopul legii este considerat ca o parte din contextul acesteia. Importanţa acordată scopului legii variază în funcţie de domeniul legii în cauză. 
Finlanda urmează exemplul Suediei, cu excepţia faptului că intenţia legiuitorului şi materialele extrinseci din procesul de elaborare a legii joacă un rol mai puţin important
.
ITALIA
Art. 12 din Codul civil identifică trei metode primare de interpretare legislativă. În ordinea în care trebuie luate în calcul de instanţă aceste argumente sunt: literal, cu accent pe înţelesul cuvintelor implicate; sintactic, referitor la legăturile şi celelalte utilizări ale cuvintelor din prevedere; intenţional sau logic, referitor la intenţia legiuitorului în adoptarea prevederii. Dreptul italian recunoaşte şi importanţa contextului istoric în interpretare, atât în legătură cu derivarea de la regulă (de exemplu, dreptul roman), cât şi în legătură cu circumstanţele sociale şi istorice în care legislaţia a fost adoptată. Nevoia de a interpreta conform schimbărilor din societate de la data adoptării legislaţiei este de asemenea recunoscută. Alte baze pentru interpretare sunt abordarea sistematică, care se referă la contextul prevederii în Cod sau lege şi abordarea teleologică, care se referă la funcţia de ansamblu sau scopul reglementării.
Deşi lucrările parlamentare şi alte materiale relevante joacă un rol important în interpretarea legală italiană, acestea sunt subordonate textului legii. Recursul la dezbaterile parlamentare şi istoria legislativă este mai utilizat în cazul legilor recent adoptate. Atunci când o lege mai veche adoptată într-un context economic sau social diferit trebuie interpretată, instanţele vor trata materialele parlamentare cu deosebită prudenţă.
ROMÂNIA

Constituţia de la 1866 prevedea la art. 34: Interpretarea legilor cu drept de autoritate se face numai de puterea legiuitoare. Acelaşi conţinut l-a avut şi art. 36 al Constituţiei din 1923.

Constituţia din 1991, revizuită în 2003, nu prevede nimic expres despre interpretarea de autoritate. Aceasta nu înseamnă însă o diminuare a interesului legiuitorului pentru legea interpretativă.

Evidenţiind că în sistemul de drept românesc nu există prevederi exprese despre legea interpretativă, putem analiza modul în care au acţionat cu putere interpretativă art. 3 şi 4 din vechiul Cod civil român (de la 1864).

Art. 3 din vechiul Cod civil a prevăzut că: Judecătorul care va refuza de a judeca, sub cuvânt că legea nu prevede sau că este întunecată sau neîndestulătoare, va putea fi urmărit ca şi culpabil de denegare de dreptate. Acesta a constituit argumentul legal în justificarea interpretării cu ocazia aplicării dreptului.

Conform art. 4 din vechiul Cod civil: Este oprit judecătorului de a se pronunţa în hotărârile ce dă, prin cale de dispoziţii generale şi reglementare, asupra cauzelor ce-i sunt supuse.

Concluzia ce se desprinde în urma analizei modului în care s-a coroborat art. 4 Cod civil cu art. 3 Cod civil, dar şi cu ansamblul legii civile sau cu extrapolarea asupra sistemului juridic, evidenţiază că nu există tendinţa spre a limita interpretarea legilor, ci doar păstrarea distincţiei de competenţe între legislativ şi judecătoresc
.
În prezent, conform art. 9 din noul Cod Civil, intrat în vigoare la 1 octombrie 2011:

Interpretarea legii 

(1) Cel care a adoptat norma civilă este competent să facă şi interpretarea ei oficială. 

(2) Norma interpretativă produce efecte numai pentru viitor. 

(3) Interpretarea legii de către instanţă se face numai în scopul aplicării ei în cazul dedus judecăţii.
Definiţia şi necesitatea interpretării


        Interpretarea normelor juridice este o etapă obligatorie în procesul de aplicare a legii şi constă în lămurirea înţelesului normei de drept în concordanţă cu intenţia legiuitorului. Într-adevăr, norma juridică are un caracter abstract, ea a fost concepută şi formulată pentru a acoperi o sferă largă de situaţii şi nu numai situaţia cu care, în particular, subiectul de drept sau organul de aplicare se confruntă. A aplica o normă juridică unei situaţii concrete, de speţă, presupune înţelegerea prealabilă a textului de lege şi a motivaţiilor care au dus la adoptarea sa.
        De aceea, interpretarea legii nu este necesară numai în cazul în care aceasta nu este îndeajuns de clară (deşi atunci interpretarea se impune cu maximă vigoare), dar şi in ipoteza în care norma este clar formulată, dar ea trebuie coborâtă de la înălţimea enunţului abstract la realitatea concretă supusă reglementării.
        Potrivit art. 3 din vechiul Cod civil, “Judecătorul care va refuza, sub cuvânt că legea nu prevede sau că este întunecată sau neîndestulătoare, va putea fi urmărit ca şi culpabil de denegare de dreptate”. Ca urmare, chiar şi în ipoteza în care normele juridice în vigoare nu se referă la situaţia care este supusă judecăţii, sau se referă la aceasta în chip contradictoriu ori neclar, judecătorul trebuie să găsească, prin opera de interpretare, calea soluţionării cauzei.
Necesitatea interpretării decurge şi din aceea că legiuitorul utilizează o serie de termeni specifici sau care, deşi se întâlnesc şi în vorbirea curentă, au în textul de lege un înţeles deosebit de cel uzual.
Spre exemplu, în terminologia dreptului civil, verbul “a da” desemnează obligaţia debitorului de a constitui şi transfera creditorului un drept subiectiv şi nu, ca în limbajul uzual, a înmâna un lucru. Tot astfel, cuvantul “real” este folosit în sensul său etimologic (de la res, care însemna în latină bun, lucru).
Uneori legiuitorul defineşte el însuşi termenii cu care operează, printr-o serie de definiţii legale, care se impun interpretului cu forţă obligatorie.
        Spre exemplu, art. 17 din Codul penal prevede că: “infracţiunea este fapta care prezintă pericol social, savârşită cu vinovăţie şi prevăzută de legea penală“. Ca urmare, în interpretarea normelor juridice cuprinse în Codul penal, cuvântul “infracţiune” nu va putea fi înţeles în niciun alt sens.
Vechiul nostru Cod civil nu a prevăzut care sunt regulile după care se interpretează normele juridice. Au fost însă prevăzute reguli de interpretare a actelor juridice, utilizate, prin analogie, şi pentru interpretarea normelor:
- actul juridic civil se interpretează ţinând cont de voinţa reală a părţilor şi nu de sensul literal al termenilor;
- convenţiile „obligă nu numai la ceea ce este expres într-însele, dar la toate urmările ce echitatea, obiceiul sau legea dă obligaţiei, după natura sa“;
- “toate clauzele convenţiilor se interpretează unele prin altele, dându-se fiecăreia înţelesul ce rezultă din actul întreg”;

- „termenii susceptibili de două înţelesuri se interpretează în
înţelesul ce se potriveşte mai mult cu natura contractului”;
- „când o clauză este primitoare de două înţelesuri, ea se interpretează în sensul ce poate avea un efect, iar nu în acela ce n-ar putea produce niciunul”;
- „când este îndoială, convenţia se interpretează în favoarea celui ce se obligă”;
- „convenţia nu cuprinde decât lucrurile asupra cărora se pare că parţile şi-au propus a contracta, oricât de generali ar fi termenii cu care s-a încheiat”;
- „când într-un contract s-a pus anume un caz pentru a se explica obligaţia, nu se poate susţine că printr-aceasta s-a restrâns întinderea ce angajamentul ar avea de drept în cazurile neexprese”.

        Clasificarea interpretării normelor juridice

• După organul care face interpretarea, aceasta poate fi oficială sau neoficială. 

a) Interpretarea oficială este realizată de un organ de stat abilitat să realizeze respectiva interpretare. Ea poate fi, la rândul ei, autentică sau jurisdicţională (cazuală).
Interpretarea autentică este cea realizată chiar de către organul de stat care a adoptat norma supusă interpretării. Ea are forma unei norme juridice interpretative care este considerată, prin excepţie de la principiul neretroactivităţii legii, că ar putea retroactiva, făcând corp comun cu norma interpretată.
Cel mai des se opteză însă nu pentru o interpretare autentică, ci pentru modificarea (fără efecte retroactive) a actului normativ imprecis redactat.
        Interpretarea jurisdicţională este opera organului jurisdicţional (instanţă judecătorească, organ arbitral etc.) chemat să soluţioneze un anumit caz concret, prin aplicarea normei juridice. Aplicarea acesteia este cu neputinţă, dacă nu s-a procedat în prealabil la interpretarea ei. 

Ca şi interpretarea autentică, interpretarea jurisdicţională are efecte obligatorii, cu particularitatea că, dacă interpretarea autentică este general obligatorie, deoarece ia forma unei norme juridice şi dobândeşte, ca urmare, trăsăturile de generalitate, impersonalitate şi obligativitate care caracterizează orice normă juridică, interpretarea jurisdicţională este, ca regulă, obligatorie numai pentru cauza respectivă, numai pentru situaţia concretă în care se pune problema aplicării normei juridice interpretate. 

Uneori, interpretări constante ale instanţelor judecătoreşti sunt preluate de către legiuitor, fiind însuşite de către acesta şi dobândind o aplicabilitate generală.
        Spre exemplu, la data redactării vechiului Cod civil, distincţia dintre domeniul public şi domeniul privat al statului nu era clară nici sub aspect doctrinar, nici practic. De aceea, art. 477 din vechiul Cod civil a prevăzut că: ”Toate averile vacante şi fără stăpâni, precum şi ale persoanelor care mor fără moştenitori (…) sunt ale domeniului public”. În realitate, acest text a fost interpretat în mod constant în practică, în sensul că bunurile fără stăpân şi moştenirile vacante aparţin domeniului privat al statului, deoarece ele nu sunt bunuri de interes naţional şi nu au de ce să fie supuse regimului restrictiv al bunurilor domeniului public (de pildă, să nu poată fi înstrăinate).
Această interpretare a instanţelor judecătoreşti a cunoscut, prin art. 25 din Legea nr. 218/1998 privind proprietatea publică, o consacrare legislativă: ”În accepţiunea prezentei legi, prin sintagma domeniu public, cuprinsă în art. 477 din Codul civil, se înţelege domeniul privat al statului sau unităţilor administrativ- teritoriale”. 

b) Interpretarea neoficială este cea realizată de teoreticieni, avocaţi sau chiar de subiectele de drept cărora norma juridică li se adresează. Ea nu are putere obligatorie, dar poate fi utilă organului jurisdicţional în pronunţarea soluţiei.

• După criteriul rezultatului interpretării aceasta poate fi literală, extensivă sau restrictivă. 
a) Interpretarea literală are loc atunci când există deplină concordanţă între textul normei juridice interpretate şi situaţiile concrete care se încadrează în ipoteza acesteia, astfel încât nu este necesar ca dispoziţia normei să fie nici extinsă, nici restrânsă. Acesta este cel mai frecvent rezultat al interpretarii, la care se ajunge ori de câte ori norma juridică este clar redactată; 

b) Interpretarea extensivă intervine dacă formularea textului de lege este mai restrânsă decât a fost în intenţia legiuitorului.
Spre exemplu, norma juridică ce reglementează problema comorienţilor se referă la aceştia ca la persoane care au murit în aceleaşi împrejurări, dacă nu se poate preciza care dintre ele a murit mai întâi. Prin extensie, textul este considerat aplicabil şi în ipoteza persoanelor care au murit în împrejurări diferite, dacă nu se poate stabili care este ordinea în care au murit. 

O asemenea interpretare este interzisă atunci când norma juridică cuprinde enumerări limitative sau prevederi cu caracter de excepţie, deoarece în cazul acestora extinderea dispoziţiei ar contraveni în mod evident intenţiei legiuitorului.
Astfel, nu poate fi interpretat extensiv art. 829 din vechiul Cod civil, care prevede ca donaţia se poate revoca pentru neîndeplinirea condiţiilor în care s-a făcut, pentru ingratitudine şi pentru naştere de copii în urma donaţiunii. Cum acest text de lege cuprinde o enumerare limitativă, rezultă că donaţia nu poate fi revocată pentru niciun alt motiv. Donatorul nu poate revoca donaţia pentru că, de exemplu, s-a răzgândit şi doreşte să dăruiască bunul altcuiva; 

c) Interpretarea restrictivă intervine dacă formularea textului de lege este mai largă decât a fost în intenţia legiuitorului. Opera de interpretare va presupune restrângerea dispoziţiei normei la împrejurările pe care legiuitorul le-a avut         efectiv in vedere.
• După criteriul metodei de interpretare folosite, interpretarea poate fi gramaticală, sistematică, istorică, teleologică, logică.
În opera de interpretare a textului de lege aceste metode de interpretare sunt utilizate în mod corelat, căutându-se, de fiecare dată, a se evidenţia intenţia reală a legiuitorului.

Metode de interpretare a normelor juridice
Metoda gramaticală presupune lămurirea înţelesului textului de lege prin analiza sintactică şi morfologică a acestuia, precum şi prin analiza semantică şi etimologică a noţiunilor pe care le cuprinde. Termenii utilizaţi de norma juridică vor fi interpretati în înţelesul lor juridic şi nu în cel uzual, adesea diferit.
O asemenea metodă este de folos, spre exemplu, în determinarea caracterului limitativ sau exemplificativ al unei enumerări, în determinarea caracterului cumulativ sau alternativ al unor sancţiuni etc.
Uneori, este necesară o interpretare a termenilor folosiţi, în sensul actualizării lor, mai ales atunci când legea interpretată este veche şi cuprinde arhaisme (cuvinte vechi, ieşite din uz).
Spre exemplu, prin Ordonanţa de urgenţă a Guvernului nr. 138/2000 se prevede înlocuirea unora dintre termenii utilizaţi în Codul de procedură civilă: “despărţenie” se înlocuieşte cu “divorţ”; “sorocit” cu “fixat”; “tălmaci” cu “interpret” etc.
        
Metoda sistematică presupune lămurirea textului de lege prin integrarea sa în sistemul normativ căruia îi aparţine. În aplicarea ei se va avea în vedere apartenenţa normei juridice la un anumit act normativ, la o anumită ramură de drept, la un anumit sistem de drept, la o anumită familie de sisteme de drept.
Metoda istorică presupune analiza normei juridice cu luarea în considerare a împrejurărilor sociale, politice şi istorice în care aceasta a fost adoptată.
Spre exemplu, vechiul Cod civil român, fiind o preluare adaptată a celui francez, intrat in vigoare în 1804, trebuie interpretat din perspectiva principiilor Revoluţiei franceze, sub ecourile căreia a fost adoptat.
Metoda teleologică (de la grecescul teleos = scop) presupune analiza normei juridice cu luarea în considerare a scopului urmărit de legiuitor. Ea se realizează prin studiul expunerii de motive a actului normativ, al lucrărilor pregătitoare, al discuţiilor şi dezbaterilor purtate în 
Parlament cu prilejul adoptării lui. Această metodă va însoţi, de altfel, utilizarea tuturor celorlalte, deoarece obiectivul principal al operei de interpretare este tocmai punerea în lumină a scopurilor urmărite de legiuitor prin adoptarea normei juridice respective.
Metoda logică presupune lămurirea înţelesului textului de lege prin apel la principiile logicii formale. Această metodă se realizează cu respectarea unor reguli care cuprind interdicţii şi trasează limite ale operei de interpretare. Iată câteva dintre cele mai frecvente astfel de reguli:
Excepţiile sunt de strictă interpretare. Această regulă interzice interpretarea extensivă a unor norme juridice de excepţie;
Unde legea nu distinge, nici noi nu trebuie să distingem.
Potrivit acestei reguli de interpretare, dacă legea se referă la o largă categorie de situaţii, fără a introduce distincţii între acestea, nici interpretul nu poate face astfel de distincţii;
Dispoziţiile legale trebuie interpretate în sensul în care să producă efecte juridice, nu în sensul în care nu ar putea produce niciun efect. Ca urmare, dacă o normă juridică este susceptibilă de două interpretări, se va opta pentru aceea care să facă posibilă aplicarea ei, şi nu pentru interpretarea care ar paraliza orice posibilitate de aplicare a normei;
Legea specială derogă de la legea generală. Ori de câte ori nu ne aflăm în aria de aplicabilitate a normei speciale sau de excepţie, urmează să se aplice norma generală, cu valoare de regulă.
Cu ajutorul metodei logice de interpretare, norma juridică este analizată prin construirea unor raţionamente logice, care să susţină concluzia interpretării. Pentru aceasta cele mai frecvent folosite argumente de interpretare sunt:
        - argumentul a fortiori (cu atât mai mult), prin care se ajunge la extinderea aplicării unei norme juridice de la un caz reglementat la un caz nereglementat expres, dar în care raţiunile care au impus reglementarea se justifică într-o şi mai mare măsură.
Spre exemplu, potrivit art 3 alin. (2) din Normele metodologice de eliberare şi anulare a permiselor de muncă, aprobate prin Hotărârea Guvernului nr. 434/2000, “Străinul care are calitatea de asociat unic al unei societăţi comerciale în Romania nu este supus obligaţiei de a obţine permis de muncă pentru acea societate”. Prin interpretarea logică ajungem a concluzia că străinul care are calitatea de asociat într-o societate comercială constituită de mai mulţi asociaţi, a fortiori, nu va avea nevoie de permis de muncă.
- argumentul per a contrario se întemeiază pe principiul că atunci când se afirmă ceva, se neagă contrariul.
Spre exemplu, potrivit art. 5 din vechiul Cod civil, “Nu se poate deroga prin convenţii sau dispoziţii particulare de la legile care interesează ordinea publică şi bunele moravuri”. Prin interpretare logică se ajunge la concluzia că, per a contrario, se poate deroga de la legile care nu interesează ordinea publică, adică la normele juridice dispozitive.
- argumentul de analogie se întemeiază pe principiul că unde există aceleaşi raţiuni trebuie aplicată aceeaşi lege, chiar dacă legiuitorul nu a   precizat-o expres. Interpretul poate, în acest fel, să completeze eventualele “lacune ale legii”.

Interpretarea legală este prevăzută de art. 69 din Legea nr. 24/2000 privind normele de tehnică legislativă pentru elaborarea actelor normative, republicată în Monitorul Oficial, Partea I, nr. 260 din 21 aprilie 2010:

(1) Intervenţiile legislative pentru clarificarea sensului unor norme legale se realizează printr-un act normativ interpretativ de acelaşi nivel cu actul vizat, prin dispoziţii interpretative cuprinse într-un nou act normativ sau prin modificarea dispoziţiei al cărui sens trebuie clarificat.
(2) Interpretarea legală intervenită potrivit alin. (1) poate confirma sau, după caz, infirma ori modifica interpretările judiciare, arbitrale sau administrative, adoptate până la acea dată, cu respectarea drepturilor câştigate.

